אין מחלוקת בין הצדדים כי ביום 2.6.17 היו מעורבים בתאונת דרכים בצומת הרחובות כצנלסון-גולומב בעיר לוד.
שמעתי את העדויות של העדים, וכן ראיתי את חוות הדעת של השמאים לפיהן רכב התובע הינו מסוג מיצובישי לנסר נפח מנוע 1499 סמ"ק ובו ניזוקו פח חזית וקורות שלדה קדמיות, ואילו רכב הנתבע הוא מיצובישי ספייס סטאר שנפח המנוע שלו 1193 סמ"ק, בו ניזוק החלק האחורי והוכרז כאבדן כללי.
לאחר ששמעתי את העדויות מטעם בעלי הדין, ראיתי את תמונות הנזק ואת חוות דעת שמאי הרכב סבור אני שבכיוון נסיעתו של הנתבע היה מוצב תמרור עצור. הנתבע עצר את רכבו, וידא שהוא יכול לחצות את הצומת והחל לחצות את הצומת. לקראת סיום חציית הצומת, נכנס רכב התובע במהירות גבוהה מאד לצומת, ופגע בחלקו האחורי של רכב הנתבע, בצמוד לפגוש האחורי. לאור נסיבות התאונה, סבור אני שיש לחלק את האחריות בין הנהגים, באופן שהתובע נושא ב-90% מהאחריות לתאונה ואילו הנתבע נושא ב-10% מהאחריות לתאונה.
הנתבעת 2 ביטחה בביטוח רכוש-מקיף את השימוש ברכב התובע.
התובע הגיש תביעה נגד הנתבעים לתשלום הסך 17,313 ₪ בגין תיקון הרכב ושכ"ט שמאי, את הסך 1,950 ₪ בגין הפסד ימי עבודה וכן פיצויים בגין עגמת נפש.